Bakir Izetbegović

Bakir Izetbegović (rođen 28. juna 1956) bosanskohercegovački je političar i bivši član Predsjedništva Bosne i Hercegovine, predsjednik Stranke demokratske akcije, te sin prvog predsjednika Predsjedništva Republike Bosne i Hercegovine, Alije Izetbegovića.

Život i rana karijera
Bakir Izetbegović je završio Arhitektonski fakultet Univerziteta u Sarajevu 1981. Od 1982. do 1991. radio je kao konsultant u firmi "Konsalting" u Sarajevu, nakon čega je od 1991. do 2003. obavljao dužnost direktora Zavoda za izgradnju grada Kantona Sarajevo (od 1991. do 1995. Zavod za izgradnju grada Sarajeva). Tokom rata u Bosni i Hercegovini je bio sekretar Alije Izetbegovića.

Angažiran je kao koordinator izgradnje Gazi Husrev-begove biblioteke u Sarajevu, bio je koordinator izgradnje BBI Centra u Sarajevu. Od 1995. do 1997. bio je član Upravnog odbora FK Sarajevo. U periodu od 1997. do 2000. bio je član Upravnog odbora KK Bosna. Funkciju člana upravnog odbora muslimanskog humanitarnog društva “Merhamet”, obavljao je od 1999. do 2003. Član Sabora Islamske zajednice BiH bio je u periodu od 2000. do 2002.

Politički angažman
U periodu od 1992. do 2003. bio je član Kantonalnog odbora SDA Sarajevo, a funkciju predsjedavajućeg Kluba poslanika SDA u Skupštini Kantona Sarajevo obavljao je u periodu od 2000. do 2002.. Član Glavnog odbora i Predsjedništva SDA, te poslanik u Predstavničkom domu Parlamenta Federacije BiH bio je u periodu od 2002. do 2006. Funkciju potpredsjednika SDA obavljao je u periodu od 2003. do 2009, a trenutno je njen predsjednik.

Na općim izborima u Bosni i Hercegovini, održanim 2006. izabran je u Parlamentarnu skupštinu Bosne i Hercegovine gdje je do 2010. bio predsjedavajući Kluba poslanika SDA u PD PSBIH i predsjedavajući delegacije PS BIH u Vijeću Evrope. Na Opći izborima u Bosni i Hercegovini 2010. godine izabran je za člana Predsjedništva Bosne i Hercegovine iz reda bošnjačkog naroda.

Na Općim izborima 2014. kao član SDA sa osvojenih 32,27 % glasova ponovo je izabran za člana Predsjedništva BiH.Rezultati općih izbora na stranici Centralne izborne komisije Bosne i Hercegovine Na toj dužnosti ostaje do 2018. kada mu ističe drugi mandat te na njegovo mjesto dolazi Šefik Džaferović. Na Općim izborima 2022. za člana Predsjedništva Bosne i Hercegovine iz reda bošnjačkog naroda, Bakir Izetbegović  je pokušao obnoviti mandat ali je poražen od protukandidata, Denisa Bećirovića (SDP BiH)  sa razlikom od 115.826 glasova.

Privatni život
Oženjen je i ima kćerku. Živi u Sarajevu. Govori engleski jezik.

Reference

Vanjski linkovi

Kategorija:Rođeni 1956.
Kategorija:Živi ljudi
Kategorija:Biografije, Sarajevo
Kategorija:Bošnjaci
Kategorija:Bosanskohercegovački političari
Kategorija:Političari Stranke demokratske akcije
Kategorija:Političari Federacije Bosne i Hercegovine
Kategorija:Političari iz Sarajeva
Kategorija:Bivši studenti Univerziteta u Sarajevu